Benny Engelbrecht (S), 2011-05-12:
Det kom lidt bag på mig, at Venstres ordfører ikke var til stede.
Jeg beklager over for formanden, at jeg ikke stod klar på spring.
Til at begynde med vil jeg gerne understrege, at Socialdemokraterne altid er positivt indstillet over for at diskutere, hvordan vi kan begrænse brugen af fossile brændstoffer.
I fællesskab med SF og De Radikale har vi tidligere fremlagt et klimaudspil, der indeholder mål om at udfase fossile brændstoffer inden 2050, herunder også fossile brændstoffer i transportsektoren.
Jeg synes derfor, det er positivt at behandle et forslag, der har til hensigt at skubbe udviklingen i den rigtige retning.
Det er på alle måder en vigtig debat at tage.
Socialdemokraterne mener også, det er vigtigt, at taxabranchen anvender den nyeste teknologi for miljøvenlige køretøjer.
Vognmændene udskifter deres køretøjer jævnligt; det åbner mulighed for at introducere miljøvenlige køretøjer hurtigt og anvende den nyeste teknologi i taxabranchen.
Jeg skal dog sige, at hvis det aktuelle beslutningsforslag skulle komme til afstemning, kan vi ikke støtte det på trods af de ellers gode intentioner, der ligger bag.
I stedet mener vi, at vi i de respektive forligskredse skal arbejde videre med det vigtige emne.
Vi forestiller os, at dette arbejde også kan handle om, hvordan vi endnu bedre understøtter en grøn udvikling gennem flere forsøgsordninger.
Vi ved jo, at det gode eksempel har en meget stor magt.
Kun elbiler er som bekendt afgiftsfritaget.
Men det er jo en langt mere omfattende problemstilling, end dette beslutningsforslag omhandler.
Med hensyn til rækkevidde for elbiler er der også en udfordring.
Ifølge Dansk Taxi Råd kører en københavnsk taxa i gennemsnit omkring 340 km på en dag.
Det stiller krav til, at elbiler kan køre mange kilometer i træk, uden at de skal lades op, og med en gennemsnitlig rækkevidde på ned til 80-100 km på en ladning er det meget vanskeligt i praksis at få elbiler ind i vognmændenes flåder, selv om der er foretaget i hvert fald enkelte forsøg, efter hvad jeg er informeret om.
Netop derfor mener vi også, at det gode eksempel vil have en meget stor betydning.
Jeg deltog selv for nylig i et arrangement i min hjemkommune, Sønderborg, hvor ti testfamilier skal demonstrere, hvordan man i praksis kan anvende elbiler i den daglige transport, og det er den type gode eksempler, vi naturligvis også ved vil have effekt i en branche, hvor langt de fleste chauffører har en meget stor teknisk interesse og viden.
Dermed fjerner man en stor del af forbrugernes og chaufførernes skepsis, og især vækker man deres interesse for miljøvenlige biler. For det andet mener Socialdemokraterne, det er uhensigtsmæssigt at stille meget firkantede krav til indkøb af el- og hybridbiler, da kravet vil medføre en problematisk og ulige konkurrence mellem taxaselskaberne, hvis det udelukkende er gældende for taxaselskaber i landets fire største byer.
Taxaselskaber over hele landet er i forvejen i skarp konkurrence med hinanden om social kørsel på tværs af kommune- og regionsgrænser, og vognmænd fra København, Odense, Aarhus og Aalborg vil alt andet lige få svært ved at konkurrere på lige vilkår med vognmænd fra andre byer, hvis de underlægges krav om indkøb af el- og hybridbiler.
For det tredje kan vi forstå, at taxabranchen allerede selv er i gang med et positivt arbejde mod en grønnere profil.
Dansk Taxi Råd har f.eks. for nylig nedsat en grøn taxikommission, hvor Martin Lidegaard er blevet udpeget som formand.
Kommissionen udgøres desuden af trafikforskere, klimaeksperter, producenter og teknologiudbydere.
Eksempelvis er både producenter af hybridbiler og elbiler med i arbejdet, det er meget positivt.
For det fjerde tager flere taxaselskaber allerede selv initiativ til diverse forsøgsordninger.
Eksempelvis er et selskab i gang med støtte fra Energistyrelsen med et elbilprojekt, mens TaxiNord afholder kurser i klimavenlig kørsel.
Forsøg som disse er meget vigtige, da det er den personlige og positive oplevelse, der kan fjerne branchens mistro og lade vognmændene se, at de miljøvenlige biler i det lange løb er lige så anvendelige som biler, der kører på diesel eller benzin.
Vi mener som sagt, at dette arbejde kan intensiveres, og at formidlingen af denne viden kan gøres bedre.
Der er således allerede gang i en god udvikling i taxabranchen.
Det skal vi naturligvis understøtte så vidt som muligt, og ud fra hvad jeg har hørt ministeren sige fra denne talerstol, er der også opbakning til det hos regeringen.
Vi kan derfor som sagt ikke støtte det aktuelle beslutningsforslag.